الاخ احمد والله الاخوان ما قصروو
الشي الصعب هو اللغه لان الانكليزي ما يحجوون ابد
طبعا شي بديهي اول ما راح تجي لانقرا راح تنزل بفندق وبما انوو انتو 3 شباب اكيد راح تسألون السايق عن منطقه بيها فنادق وهو مكتوب عليه هوتيل مو مشكله بس لابو التكسي تكوله اسم المنطقه وهو يوصلك طبعا اكيد عندك صرافه تركي وابو الفندق اكيد راح يفتهم انوو انتو رايدين غرفه قابل داخلين تلعبون بليارد
بالنسبه للموبايل اني اشوف ماكو داعي يكون عندك ارقى جهاز هذا رأئي الشخصي يعني علمود الكاميرا مو مشكله اي جهاز عندك او الي انته تستعمله حاليا جيبه وياك
اني جبت ويايه جهاز بسيط وما تندمت ابد المهم.. ع جهازك تشتري سيم كارت من شركه تورك سيل وهاي مكتوبه وواضحه اكو مكاتب الصغيره العاديه واكو فرع رئيس للشركه وهو الافضل والاحسن طبعا تدخل عليكم ونسخه من الجواز وحاول انوو تفهمهم بالاشارات سيم كارت
راح يسوون عقد وتملي رصيد ب 20 او 40 ليره اما في حاله انو ما فتهموو تكدر تشتري جهاز تركي بسيط ب 50 دولار واكيد وياه تشتري الخط
عن نفسي عندي خطين تورك سيل الي معرف ع جهازي مال العراق وشغال طبيعي جدا وخط ثاني الي هو فودافون ع جهاز موبايل تركي وهمينه شغال بس هذا الاغلى بحسابات تركيا وما يقفل الخط الا في حاله عدم تعبئته او في حاله قفلت الموبايل انته وهذا الشي ابد لاتسوي ما اله داعي
يعني مختصر لاتشتري خط من الحدود الا من المكاتب الرئيسيه لشركه تورك سيل
اما التقديم تروح للعنوان المكتوب لليو ان ( طبعا خلي دفتر صغير وثبت بي العنوان لكل شي حتى الكلمات البسيطه ) واذا تريد نفس التكسي الي جابك يرجعك للفندق بعد الاتفاق وياه طبعا او تريد ترجع بغير تكسي وهي متوفره بالطريق يم اليوان طبعا تكتب رقم التلفون بورقه وتنطي لليوان ملاحظه ( اخذ عنوان الفندق وكتبه عندك كولشي يصير )
او من تقدم تاخذ وياك جنطك ومناك تروح للكراج والي اسمه ( الاتو كار ) وتسال الموجودين بالكراج عن المحافظه بعد ان تراويهم اسمهه المكتوب بورقه اليوان
التقديم حاليا موعد بعد سنه او اكثر بس خليكم متفائلين دائما جائز 2013 تتقدم المواعيد يعني الامل موجود دائما
المحافظات الي مفتوحه محد راح يعرف هي شنو فحالوو ان تكون المحافظات قريبه من انقرا او الاحسن من اسطنبول وشوف من النت شنو المحافظات اخذ فكره عن اسمائهه
يعني هي سكاريا وبولو واسكي شهير وباليكسير وكوتاهيا وافيون وتوكات وكرشهير وكركاله واماسيا واوشاك وانطاكيا هاي قسم منها بس منو الي حاليا متوفره ما اعرف
بانقرا تكون غالبا مقابله وحده واسطنبول مقابلتين يعني يوم المقابله لازم تنزل فندق مره ثانيه ما بيها مجال وخصوصا اسطنبول
المساعدات ما عندي فكره عنهه ولا اعرف هي شنو لان محافظتنه مابيها
طبعا تحتاج الى مترجم بتركيا ان كان عندك ليكدام طبعا كولش زين وحتى لو متعرف احد راح تشوف من العراقيين الواكفين يم اليوان وهم ينطوك رقم اكيد لمترجم بمحافظه وتروحهه
وطبعا الامور راح تمشي طبيعي ان كان عندك رقم مترجم وتوصل لمحافظته وهو راح يوجهك ويساعدك بكلشي
بالنسبه للشغل اني الي اشوفه انوو يشتغلون بالمطاعم الصغيره مال الشاورمه ويمكن صباغين وبس هذا الي شفته
وبالنسبه للمصرف هو نفس الشي الفلوس الي تدفعه للمولده راح تدفعه هنا للكهرباء ومصرف السياره والبنزين راح يندفع للغاز يعني نفس الحسابات
بس الملابس الشتويه غاليه جيبوو وياكم وباقي الاشياء متوفره
اما الامنيات راح تنطي اوراقك ورقم تلفونك وهم يدزون عليك بعدين
وبالنسبه للايجارات خلي بالك حاليا جائز يكولك الايجارات بمحافظه ما رخيصه بس من تروح يجوز ما تلكه الا ايجار اغلى شويه لزياده اللاجئيين
فخلي اسوء الاحتمالات ليكدام ولازم يكون وياك مبلغ زين
يعني مختصر مفيد المترجم اهم شي يعني الصعوبه بس تكون اول ايام الايجار وباقي الفواتير والتامينات والباقي راح يكون طبيعي جدا والاتراك جدا ناس مسالمين ومحترمين والحياه تقريبا نفس الشي بكل المحافظات
وحاول من هسه الجمل البسيطه طلعه واكتبه بالتركي احسن مثل اريد جهاز موبايل او اريد سيم كارت او اريد فلان شي ومن هاي الامور
واذا اكو برنامج للترجمه نزله ع جهاز الموبايل اذا اكو هيجي تقنيه ما اعرف اني
وطبعا اذا عندك مترجم وواجهت صعوبه في احد الاماكن راسا خابره وهو يحجي بدالك هي التقنيه طبعا مستخدمه هوايه هنا
هاي معلومات عامه واتمنى اكون وصلت فد شي بسيط بس اعتمد ع الله وراح تسهل كل امورك وما تواجه صعوبه ان شاء الله ويا هلا بيكم بتركيا ...
اختك راي